Document ID: 32008R0628

KOMISIJAS REGULA (EK) Nr. 628/2008
(2008. gada 2. jūlijs),
ar kuru groza Regulu (EK) Nr. 1898/2006, ar ko nosaka sīki izstrādātus īstenošanas noteikumus Padomes Regulai (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2006. gada 20. marta Regulu (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (1) un jo īpaši tās 16. panta g) punktu,
tā kā:
(1)
Komisijas Regulas (EK) Nr. 1898/2006 (2) V pielikumā ir noteikts, kādiem jābūt Kopienas simboliem, kurus var izmantot uz tādu produktu etiķetes vai iesaiņojuma, kuru nosaukums ir reģistrēts kā aizsargāta ģeogrāfiskās izcelsmes norāde vai aizsargāts cilmes vietas nosaukums.
(2)
Šie Kopienas simboli ir veicinājuši ģeogrāfiskās izcelsmes norāžu un aizsargātu cilmes vietas nosaukumu popularitāti un devuši iespēju patērētājiem atpazīt konkrētus produktus, kuru raksturīgās pazīmes ir saistītas ar izcelsmi.
(3)
Pašlaik simboliem, kas attiecas uz aizsargātiem cilmes vietas nosaukumiem un ģeogrāfiskās izcelsmes norādēm, ir vienāda forma, krāsa un zīmējums. Simbolus var atšķirt vienīgi pēc ieraksta to iekšienē.
(4)
Ņemot vērā pieredzi, kas ir gūta pēc šo simbolu pieņemšanas, un lai veicinātu to izmantošanu, būtu vēlams aizsargātu cilmes vietas nosaukumu un ģeogrāfiskās izcelsmes norāžu simbolus padarīt patērētājiem vieglāk atšķiramus. Tāpēc attiecībā uz šīm divām klasifikācijām būtu vēlams lietot atšķirīgu krāsu simbolus.
(5)
Lai izvairītos no tā, ka Kopienas simbolu krāsu maiņa attiecīgajiem ražotājiem un izplatītājiem rada ekonomiskus zaudējumus, ir jāparedz pārejas periods, kurā joprojām varēs izmantot Kopienas simbolus, kas atbilst noteikumiem, kuri piemērojami, pirms stājas spēkā šī regula.
(6)
Šajā regulā paredzētie pasākumi ir saskaņā ar Aizsargātu ģeogrāfiskās izcelsmes norāžu un cilmes vietas nosaukumu pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1898/2006 V pielikumu groza saskaņā ar šīs regulas pielikumu.
2. pants
Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
Tomēr iepakojumus vai etiķetes, kuros attēloti Kopienas simboli, kas atbilst Regulas (EK) Nr. 1898/2006 V pielikuma redakcijai, kura piemērojama, pirms stājas spēkā šī regula, var izmantot līdz 2010. gada 1. maijam.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 2. jūlijā

Labels: 12
3
17
6